Sklep Sveta

z dne 13. julija 1998

o sklenitvi Mednarodnega sporazuma v obliki Potrjenega zapisnika med Evropsko skupnostjo in Združenimi državami Amerike o standardih humanega lova s pastmi

(98/487/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 113 in 100a v povezavi s prvim stavkom člena 228(2) in prvim pododstavkom člena 228(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju Sklepa Sveta iz junija 1996 o določitvi pogajalskih direktiv in o pooblastitvi Komisije, da se pogodi o sporazumu o standardih humanega lova s pastmi s Kanado, Rusko federacijo, Združenimi državami Amerike in vsako drugo zainteresirano državo,

ob upoštevanju Sklepa Sveta z dne 22. julija 1997 o odobritvi Sporazuma o mednarodnih standardih humanega lova s pastmi med Evropsko skupnostjo, Kanado in Rusko federacijo ter o pozivanju Komisije, da okrepi svoje napore za sklenitev sporazuma z Združenimi državami Amerike, ki je enakovreden Sporazumu s Kanado in Rusko federacijo,

ker se Uredba (EGS) št. 3254/91 [3] in zlasti druga alinea člena 3(1) Uredbe nanaša na mednarodno dogovorjene standarde humanega lova s pastmi, s katerimi se morajo metode lova s pastmi, ki se uporabljajo v tretjih državah, ki niso prepovedale stopalk, skladati, da bi te države lahko izvažale kožuhe in izdelke, narejene iz določenih vrst, v Skupnost;

ker je glavni namen Sporazuma predpisati usklajene tehnične standarde, ki dajejo zadostno raven varstva dobrobiti ujetih živali ter urejajo proizvodnjo in uporabo pasti, ter med pogodbenicami olajšati trgovino s pastmi, kožuhi in izdelki narejenimi iz vrst, ki jih ureja Sporazum;

ker izvajanje Sporazuma zahteva, da se določi časovni razpored za preskušanje in certificiranje skladnosti pasti z določenimi standardi ter za nadomestitev pasti, ki niso certificirane;

ker je Sporazum v obliki Potrjenega zapisnika, priloženega temu sklepu, skladen z navedenimi pogajalskimi direktivami; ker zato izpolnjuje pojem mednarodno dogovorjenih standardov humanega lova s pastmi iz druge alinee člena 3(1) Uredbe (EGS) št. 3254/91;

ker je treba Mednarodni sporazum v obliki Potrjenega zapisnika med Evropsko skupnostjo in Združenimi državami Amerike o standardih humanega lova s pastmi odobriti,

SKLENIL NASLEDNJE:

Člen 1

S tem se odobri Mednarodni sporazum v obliki Potrjenega zapisnika med Evropsko skupnostjo in Združenimi državami Amerike o standardih humanega lova s pastmi.

Besedilo Sporazuma je priloženo k temu sklepu.

Člen 2

Predsednik Sveta uradno obvesti Združene države Amerike o listini o sklenitvi [4].

V Bruslju, 13. julija 1998

Za Svet

Predsednik

W. Schüssel

[1] UL C 32, 30.1.1998, str. 8.

[2] UL C 210, 6.7.1998.

[3] Uredba Sveta (EGS) št. 3254/91 z dne 4. novembra 1991 o prepovedi uporabe stopalk v Skupnosti in vnosa v Skupnost kožuhov in izdelanega blaga iz nekaterih prosto živečih živalskih vrst, ki izvirajo iz držav, kjer jih lovijo s stopalkami ali načini lova s pastmi, ki ne izpolnjujejo mednarodnih standardov humanega lova s pastmi (UL L 308, 9.11.1991, str. 1).

[4] Datum začetka veljavnosti Sporazuma bo Generalni sekretariat Sveta objavil v Uradnem listu Evropskih skupnosti.

--------------------------------------------------